钦定古今图书集成/方舆汇编/职方典/第1314卷 > 《燕喜亭记》唐·韩愈
## 钦定古今图书集成/方舆汇编/职方典/第1314卷 > 《燕喜亭记》唐·韩愈

太原王弘中在连州，与学佛人景常、元慧者游。异日
从二人者行于其居之后荒丘之间，上高而望，得异
处焉。“斩茅而嘉树列，发石而清泉激，辇粪壤，燔椔翳。
却立而视之，出者突然成丘，陷者呀然成谷，洼者为
池，而缺者为洞，若有鬼神异物阴来相之。自是弘中
与二人者晨往而夕忘归焉，乃立屋以避风雨寒暑。”
既成，愈请名之。其丘曰“俟德之丘”，蔽于古而显于今，
有俟时之道也。其石谷曰“谦受之谷”，瀑曰“振鹭之瀑”，
谷言德，瀑言容也；其土谷曰“黄金之谷”，瀑曰“秩秩之
瀑”，谷言容，瀑言德也；洞曰“寒居之洞”，志其入时也；池
曰“君子之池”，虚以锺其美，盈以出其恶也；泉之源曰
“天泽之泉”，出高而施下也；合而名之以屋曰“燕喜之
亭”，取《诗》所谓“鲁侯燕喜”者颂也。于是州民之老，闻而
相与观焉，曰：“吾州之山水名天下，然而无与燕喜者
比。经营于其侧者相接也，而莫值其地。凡天作而地
藏之，以遗其人乎！”弘中自吏部侍郎贬秩而来，次其
道途所经，自蓝田入商、洛，涉浙湍，临汉水，升岘首以
望方城；出荆门，下岷江，过洞庭，上湘水，行衡山之下，
繇郴逾岭，猿狖所家，鱼龙所宫，极幽遐瑰诡之观，宜
其于山水饫闻而厌见也。今其意乃若不足，《传》曰：“知
者乐水，仁者乐山。”弘中之德，与其所好，可谓协矣。知
以谋之，仁以居之。吾知其去是而羽仪于天朝不远
矣。遂刻石以记。